Omkring kl. 7.00 søndag morgen fik politiet melding om, at to unge mænd var set krydse Limfjorden fra Aalborg mod Nørresundby. Politiet rykkede ud og pågreb de to ungersvende, der havde valgt at krudse fjorden som en slags mandomsprøve. Kort tid efter fik politiet en ny melding fra brovagten, om at en ung mand sad på en bropille og råbte om hjælp. Den unge mand, var kravlet ned ad stigen ved broen og kunne ikke selv komme op igen. Beredskabet blev tilkaldt, og den unge mand blev reddet op. Alle de unge mænd får nu bøder på omkring 1000 kr. for overtrædelse af havnereglementet. Vagtchefen hos Nordjyllands Politi advarer mod at krydse Limfjorden: - For det første så er de unge mennesker ofte påvirket af spiritus, og for det andet er der stærk strøm i fjorden, som kan være farligt. For det tredje, så er det jo et stort beredskab, der bliver sat i gang, og det kan ende med en kæmpe erstatning, så jeg vil på det kraftigste fraråde de unge mennesker i kådhed at krydse fjorden, siger vagtchef Peter Redder til TV2/Nord.

Opsummering:
Hele to gange søndag morgen måtte beredskabet rykke ud, fordi unge tog mandomsprøve over fjorden.